সরস্বতী পুজোর আগে ফের দুর্যোগ! বড় আপডেট দিল হাওয়া অফিস

কলকাতা: পশ্চিমী ঝঞ্ঝার প্রভাবে রাজ্যে ফের বৃষ্টি (Rain Forecast) ও তুষারপাতের সম্ভাবনা তৈরি হয়েছে। একইসঙ্গে জানুয়ারির শেষলগ্নে ফের বাধাপ্রাপ্ত হতে পারে শীতও (Winter)। আগামী বুধবার, নতুন একটি পশ্চিমী ঝঞ্ঝা রাজ্যে প্রবেশ করবে বলে পূর্বাভাস (Weather Forecast) দিয়েছে আলিপুর আবহাওয়া দফতর (Alipore Weather Office)। উত্তর ভারতের আকাশে বর্তমানে সক্রিয় রয়েছে জেট স্ট্রিম উইন্ড। এর পাশাপাশি অসম ও রাজস্থানে অবস্থান করছে একটি ঘূর্ণাবর্ত। উত্তরপ্রদেশ থেকে উত্তর রাজস্থান পর্যন্ত বিস্তৃত অক্ষরেখাও প্রভাব ফেলতে পারে রাজ্যের আবহাওয়ায়।

সপ্তাহের শেষে পশ্চিমী ঝঞ্ঝার সঙ্গে পূবালী হাওয়ার সংঘাতের কারণে রাজ্যে আবহাওয়ার উল্লেখযোগ্য পরিবর্তনের ইঙ্গিত পাওয়া যাচ্ছে। দার্জিলিঙের পার্বত্য এলাকায় হালকা বৃষ্টি এবং তুষারপাতের সম্ভাবনা রয়েছে। আগামী শুক্রবার, দার্জিলিংয়ে তুষারপাতের পাশাপাশি বৃষ্টিপাতের সম্ভাবনা থাকছে। উত্তরবঙ্গের সবকটি জেলায় ঘন কুয়াশার সতর্কবার্তা জারি হয়েছে। সূত্রের খবর, ঘন কুয়াশার কারণে দৃশ্যমানতা ২০০ মিটারের নিচে নেমে আসতে পারে।

আরও পড়ুন: ৮ সদস্যের বিশেষজ্ঞ কমিটি গড়ল উচ্চশিক্ষা দফতর

এদিকে সোমবার কলকাতা এবং সংলগ্ন অঞ্চলে সোমবারের সর্বনিম্ন তাপমাত্রা ছিল ১৪ ডিগ্রি সেলসিয়াস, যা স্বাভাবিকের তুলনায় ০.৫ ডিগ্রি কম। সর্বোচ্চ তাপমাত্রা ছিল ২৪.২ ডিগ্রি সেলসিয়াস, যা স্বাভাবিকের চেয়ে ১.৭ ডিগ্রি নিচে। বাতাসে আপেক্ষিক আর্দ্রতার পরিমাণ সর্বাধিক ৮৮ শতাংশ এবং সর্বনিম্ন ৪২ শতাংশ।

মঙ্গলবার এবং বুধবার কলকাতার সর্বোচ্চ ও সর্বনিম্ন তাপমাত্রা যথাক্রমে ১৫ ডিগ্রি এবং ১৪ ডিগ্রির আশেপাশে থাকার সম্ভাবনা রয়েছে। তবে বুধবারের পর তাপমাত্রা সামান্য বাড়তে পারে। বিশেষ করে, সর্বনিম্ন তাপমাত্রা প্রায় ২ ডিগ্রি সেলসিয়াস বাড়ার ইঙ্গিত দিয়েছেন আবহাওয়াবিদরা।

এদিকে দক্ষিণবঙ্গের প্রায় সব জেলায় সকাল ও সন্ধ্যায় হালকা কুয়াশার সম্ভাবনা রয়েছে। পশ্চিম বর্ধমান, বীরভূম, এবং মুর্শিদাবাদ জেলায় কুয়াশার ঘনত্ব তুলনামূলক বেশি হতে পারে। তবে, বেলা বাড়ার সঙ্গে সঙ্গে কুয়াশা কেটে যাবে। আপাতত দক্ষিণবঙ্গে বৃষ্টিপাতের কোনো সম্ভাবনা নেই।