দক্ষিণবঙ্গে ফিরছে শীত

কলকাতা: জানুয়ারির দ্বিতীয় সপ্তাহে জাঁকিয়ে শীত পড়ার সম্ভাবনা রয়েছে রাজ্যজুড়ে। ইতিমধ্যে কেটে গিয়েছে পশ্চিমি ঝঞ্ঝার প্রভাব। তাই এবার শীতের দোর খুলে যেতে চলেছে দক্ষিণবঙ্গ ও উত্তরবঙ্গের জন্য। উত্তরের কয়েকটি জেলায় বৃষ্টির পূর্বাভাস থাকলেও দক্ষিণে মোটের উপর শুষ্ক থাকবে আবহাওয়া।

আলিপুর জানিয়েছে, মঙ্গলবার দক্ষিণবঙ্গের কলকাতা, হাওড়া, হুগলি, উত্তর ২৪ পরগনা, দক্ষিণ ২৪ পরগনা, পূর্ব মেদিনীপুর, পশ্চিম মেদিনীপুর, ঝাড়গ্রাম, পুরুলিয়া, বাঁকুড়া, পূর্ব বর্ধমান, পশ্চিম বর্ধমান, বীরভূম, মুর্শিদাবাদ এবং নদিয়ার আবহাওয়া শুষ্ক থাকবে। কোথাও বৃষ্টির কোনও সম্ভাবনা নেই। দক্ষিণবঙ্গে আগামী ১৩ জানুয়ারি পর্যন্ত বৃষ্টির কোনও সম্ভাবনা নেই বলে জানিয়েছে আলিপুর হাওয়া অফিস। তাই শীতের আমেজ বজায় থাকবে এই অঞ্চলগুলিতে।