কমবে অস্বস্তি, ৪৮ ঘন্টার মধ্যেই ঝেঁপে বৃষ্টি! ভিজবে কোন জেলা?

কলকাতা: এপ্রিল মাস পড়তে না পড়তেই দাপুটে ব্যাটিং শুরু করেছে পারদ। বৈশাখের আগেই পুরোদমে গ্রীষ্মের অনুভূতি হচ্ছে রাজ্যজুড়ে। কলকাতা থেকে দক্ষিণের একাধিক জেলা পুড়ছে প্রচণ্ড গরমে। রোদের দাপট এবং আর্দ্রতার অস্বস্তিতে হাঁসফাঁস করছে রাজ্যবাসী। গুমোট ও ভ্যাপসা গরমে কার্যত নাজেহাল অবস্থা দক্ষিণবঙ্গবাসীর (Weather Forecast)।

তবে এই অস্বস্তিকর পরিস্থিতির মাঝে আশার আলো দেখিয়েছে আলিপুর আবহাওয়া দফতর (Alipore Weather Office)। হাওয়া অফিস জানিয়েছে, আগামী কয়েকদিন দক্ষিণবঙ্গের একাধিক জেলায় হালকা থেকে মাঝারি বৃষ্টি হতে পারে। এই বৃষ্টিতে গরমের দাপট কিছুটা কমলেও, আর্দ্রতা-জনিত অস্বস্তি কিন্তু কাটবে না। বরং বৃষ্টির (Rain Forecast) পর আর্দ্রতা বৃদ্ধির ফলে অস্বস্তি আরও বাড়তে পারে বলে ইঙ্গিত দিয়েছেন আবহাওয়াবিদেরা।

আরও পড়ুন: চাকরিহারাদের মধ্যে কাদের বেতন ফেরত দিতে হবে, কাদের নয়?

আলিপুর আবহাওয়া অফিসের তথ্য অনুযায়ী, আগামী ৪৮ ঘন্টায় পুরুলিয়া, বাঁকুড়া, পশ্চিম মেদিনীপুর, ঝাড়গ্রাম এবং পশ্চিম বর্ধমানে বজ্রবিদ্যুৎ-সহ ঝড়বৃষ্টির সম্ভাবনা রয়েছে। উপকূলবর্তী জেলাগুলিতে ও পূর্বাঞ্চলেও আংশিক মেঘলা আকাশের পাশাপাশি রবিবার ও সোমবার বৃষ্টির সম্ভাবনা বাড়বে। কলকাতা সহ রাজ্যের প্রায় সব জেলায় আগামী মঙ্গলবার ঝড়বৃষ্টির পূর্বাভাস রয়েছে।

শুক্রবার দার্জিলিং, কালিম্পং এবং জলপাইগুড়িতে বৃষ্টির সম্ভাবনা রয়েছে। এছাড়াও রবিবার থেকে মালদহ সহ উত্তরবঙ্গের বিভিন্ন জেলায় বজ্রবিদ্যুৎ-সহ ঝড়বৃষ্টি হতে পারে।

কলকাতায় এখনও পর্যন্ত সর্বোচ্চ তাপমাত্রা স্বাভাবিকের কাছাকাছি থাকলেও, আর্দ্রতার কারণে অস্বস্তি বেড়েই চলেছে। বৃহস্পতিবার শহরের সর্বনিম্ন তাপমাত্রা ছিল ২৬.৩ ডিগ্রি সেলসিয়াস এবং সর্বোচ্চ ৩৪.৪ ডিগ্রি। বাতাসে জলীয় বাষ্পের পরিমাণ ৪৭ থেকে ৯০ শতাংশের মধ্যে থাকায় ঘেমেনেয়ে একাকার শহরবাসী।